ORDE do 27 de maio de 2005 pola que se establecen as bases reguladoras e se convoca para o ano 2005 a concesión de subvencións aos titulares de autorizacións administrativas de transporte da serie VT-N domiciliadas na Comunidade Autónoma de Galicia para a instalación de sistemas de seguridade nos seus vehículos.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 16/06/2005

Os profesionais dos vehículos destinados ao servizo público de taxi (provistos de preceptiva autorización administrativa de transportes da serie VT-N) veñen soportando actos de delincuencia que, en moitos dos casos, son extremadamente perigosos e que poñen en risco a vida dalgúns destes profesionais, polo que a sociedade galega está moi sensibilizada ante a demanda de novas medidas de seguridade para os vehículos do sector.
Neste sentido, a Xunta de Galicia ten procedido nos últimos anos á promoción de actuacións que contribúan á consecución de sistemas que garantan unha maior seguridade dos titulares de autorizacións de transporte documentadas en tarxetas VT-N. Así, xa se establece unha canle de axudas ao sector para tal fin pola Orde do 6 de agosto de 1999 (DOG nº 156, do 13 de agosto); no ano 2003 realizouse unha actuación concorrente de distintos departamentos desta administración (consellerías de Cultura, Comunicación Social e Turismo; de Xustiza, Interior e Administración Local; de Innovación, Industria e Comercio; e de Política Territorial, Obras Públicas e Vivenda), para o fin de instrumentalizar e canalizar o interese de todos eles cara á consecución daqueles
sistemas de seguridade. No ano 2004 a Consellería de Política Territorial, Obras Públicas e Vivenda formulou unha dobre convocatoria, a primeira con data do 23 de febreiro, resultando neste caso crédito sobrante polo que se convoca unha segunda por Orde do 2 de setembro (DOG nº 175, do 8 de setembro do 2004).
Por tanto, e considerando a acollida no sector destas medidas, debe neste exercicio continuarse coa liña trazada, razón pola que se procede a unha nova convocatoria de axudas ao sector centrada na dotación do sistema de seguridade GPS, dada a súa maior aceptación; estímase procedente o establecemento nesta anualidade dunha convocatoria de axudas, mantendo as liñas seguidas ata o momento, e simplificando no máis posible as tramitacións que os interesados deban efectuar.
DISPOÑO:
Artigo 1º.-Finalidade e obxecto.
1. Por esta orde establécense as bases reguladoras e convócanse para o ano 2005, as axudas para a dotación de equipamentos de seguimento para vehículos de transporte que dispoñan de autorización administrativa vixente documentada en tarxeta de transportes da serie VT-N expedida pola Dirección Xeral de Transportes, co fin de facilitar a instalación nos taxis galegos de sistemas que resulten eficaces en consideración ás tecnoloxías que incorporan e que contribúan ao incremento da seguridade no seu traballo profesional.
2. O sistema de seguridade que se vai instalar será un sistema GPS, consistente nun dispositivo tecnolóxico embarcado no taxi, mediante o que nunha situación de emerxencia de inseguridade física do taxista se activa un sinal que se recibe no Centro de Emerxencias 112 SOS-Galicia.
Artigo 2º.-Beneficiarios.
Poderán acceder a esta liña de axudas os titulares de autorizacións administrativas de transporte vixentes, documentadas en tarxetas da serie VT-N, expedidas pola Dirección Xeral de Transportes ou órganos periféricos desta consellería competentes para o efecto, e domiciliadas en Galicia. Para tal fin, xerará dereito á axuda cada unha das autorizacións das que sexa titular o solicitante.
As ditas autorizacións deberán estar vixentes no momento de presentación da solicitude.
Non poderán ser beneficiarios desta convocatoria de axudas aqueles que o foran, respecto da mesma autorización e para o mesmo fin, con base nas ordes desta consellería con datas do 8 de setembro de 2003 ou 23 de febreiro e 8 de setembro de 2004.
Artigo 3º.-Imputación orzamentaria e contía.
Esta convocatoria realízase con cargo á aplicación orzamentaria 2004.06.04.413A.770.0 dos orzamentos xerais da Comunidade Autónoma para o 2005, na que existe un crédito para este efecto de
120.000,00 euros, e limitarase ás dispoñibilidades orzamentarias. Emporiso, as solicitudes de axuda que reúnan todos os requisitos e non resulten beneficiarias poderán ser tidas en consideración, se é o caso, de acordo coas dispoñibilidades orzamentarias, na seguinte convocatoria de axudas que, se é o caso, se convoque, coa previa confirmación do mantemento da solicitude polo interesado, e no marco das condicións técnicas e requisitos que se establezan.
Os equipamentos que se prevén nesta orde como obxecto da subvención poderán acadar unha axuda económica do 50 por cento (sen IVE) do seu prezo, incluíndo neste tanto o do propio equipamento como os correspondentes aos gastos de colocación, man de obra, equipamento adicional necesario e verificación do seu funcionamento; en todo caso, e para os efectos do previsto neste artigo, considerarase como importe máximo da subvención o de cincocentos euros (500  A).
Artigo 4º.-Solicitudes.
1. As solicitudes de subvención serán formuladas polo titular da autorización administrativa de transportes VT-N, segundo o modelo normalizado que se xunta como anexo I a esta orde, e dirixiranse ao director xeral de Transportes; fíxase como prazo límite para a súa presentación o de corenta días naturais contados a partir do día seguinte ao da publicación desta orde.
2. A presentación das solicitudes efectuarase no rexistro xeral desta Consellería de Política Territorial, Obras Públicas e Vivenda sito nos seus servizos centrais (complexo administrativo de San Caetano s/n, Santiago de Compostela), ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Xunto coa solicitude unirase a seguinte documentación (orixinal ou copia compulsada por órgano oficial competente):
-Fotocopia compulsada do DNI e do NIF ou CIF, cando corresponda, do solicitante.
-Copia da tarxeta de transportes a nome do solicitante, para a que se solicite a axuda.
-Certificación bancaria do número de conta.
-Marca e modelo do sistema de seguridade elixido polo interesado con factura pro forma do provedor.
-Certificado de homologación do sistema de seguridade.
-Informe de validación do sistema GPS expedido polo Centro de Emerxencias 112 SOS-Galicia; en caso de non dispor del en tal momento, deberá achegarse certificación de telo solicitado e que estea pendente de realización das oportunas probas previstas na disposición adicional desta orde.
-Autorización expresa á Dirección Xeral de Transportes, segundo anexo II, para solicitar de calquera organismo público cantos documentos sexan precisos para a verificación dos datos indicados polo solicitante, así como para a tramitación informatizada dos seus datos de carácter persoal que fosen precisos para a fin desta orde de axudas.
-Declaración responsable segundo modelo normalizado incluído no anexo III desta orde referente aos aspectos seguintes:
a) Cumprimento dos requisitos necesarios para acollerse a esta orde de axudas, así como das obrigas e compromisos que nela se establecen.
b) Autenticidade dos datos facilitados e da documentación presentada.
c) Non ter instalado no vehículo para o que solicita a axuda ningún sistema de seguridade como o previsto no artigo 1º desta orde; ou, en caso de telo instalado, non ter sido beneficiario para a súa instalación, das axudas convocadas con base nas ordes desta consellería do 8 de setembro de 2003 ou do 23 de febreiro e do 8 de setembro de 2004.
Cando o solicitante se atope neste último suposto, e como complemento esencial da súa declaración responsable, deberá xuntar coa súa solicitude documentación xustificativa da necesidade do novo sistema instalado, estimando noutro suposto que se atopa na situación prevista na primeira parte deste punto.
d) Compromiso de facilitar a documentación complementaria que se poida requirir, así como de permitir as comprobacións e inspeccións que para o efecto esta Administración considere oportunas, ou previstas nesta orde.
e) Compromiso de non beneficiarse nin se ter beneficiado de máis subvencións ou axudas doutras administracións públicas ou doutros entes públicos ou privados, nacionais ou internacionais, que illada ou conxuntamente coa outorgada por esta Administración, superen o custo da actividade obxecto desta orde.
4. No suposto de que a axuda sobrepasara por beneficiario a cantidade de 1.500 euros, sería da súa obriga achegar, con anterioridade ao seu outorgamento, acreditación de atoparse ao corrente das súas obrigas coa Axencia Tributaria, a Facenda da Xunta de Galicia e a Seguridade Social.
Artigo 5º.-Resolución e procedemento.
1. Delégase no director xeral de Transportes o exercicio das competencias para resolver os procedementos de concesión, aprobación do gasto e demais actuacións para o desenvolvemento das axudas obxecto desta orde.
2. Para tal efecto, a Subdirección Xeral de Ordenación do Transporte exercerá as funcións de instrución do procedemento previstas polo artigo 9 do Decreto 287/2000, do 21 de novembro, polo que
se desenvolve o réxime de axudas e subvencións públicas da Comunidade Autónoma de Galicia.
Examinadas as solicitudes, instarase do solicitante a emenda ou complemento destas nos termos da Lei 30/1992, do 26 de novembro, de réxime xurídico das administracións públicas e do procedemento administrativo común, elevando proposta de declaralo por desistido no caso de non se ter emendado ou achegado o solicitado.
O indicado órgano instrutor poderá solicitar cantos informes técnicos considere convenientes para os seus fins.
Revisados os expedientes e completados, se é o caso, o órganos instrutor emitirá, con carácter previo á súa avaliación, un informe relativo ao cumprimento dos requisitos que para os solicitantes se establecen no artigo anterior.
3. Unha vez informadas as solicitudes polo órgano instrutor, procederase á súa avaliación, con base nos criterios establecidos nesta orde, por unha comisión de valoración, que funcionará como órgano colexiado segundo se establece no artigo 78.8º da Lei de réxime financeiro e orzamentario de Galicia 1/1999, do 7 de outubro, na redacción dada por Lei 14/2004, de 30 de decembro, de medidas tributarias e réxime administrativo.
A Comisión de valoración prevista nesta orde estará composta polos xefes de servizo de Informes, Autorizacións e Xunta Arbitral, de Estudos e Apoio Xurídico, e de Concesións, da Dirección Xeral de Transportes.
4. Publicarase a relación provisional das valoracións no taboleiro de anuncios da Dirección Xeral de Transportes, sito en Santiago de Compostela, praza de Europa 5 A, 2ª planta Área Central- As Fontiñas, por un prazo de 10 días, en horario de oficina, podendo os interesados formular, dentro do mesmo prazo, cantas observacións estimen oportunas, de acordo co previsto na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Examinadas as alegacións, de ser o caso, a comisión de valoración elevará a proposta de resolución ao órgano competente, quen ditará resolución definitiva.
5. O prazo para resolver as solicitudes e notificar a dita resolución ao abeiro desta orde será de seis meses, que se computarán a partir do seguinte ao de publicación desta orde no Diario Oficial de Galicia. Transcorrido o dito prazo sen que se dite e notifique resolución expresa, determinará que os interesados poidan entender desestimadas as súas pretensións por silencio administrativo, consonte co previsto polo artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro.
6. Fíxanse os seguintes criterios de selección para o outorgamento da subvención respecto das solicitudes formuladas, por orde de preferencia:
1º A menor antigüidade do vehículo no que se vaia instalar o sistema de seguridade; para tal fin tomarase en consideración o vehículo que estea efectivamente adscrito á autorización de transportes no momento de conclusión do prazo de presentación das solicitudes.
2º En caso de igual antigüidade do vehículo, a maior antigüidade do solicitante na titularidade da autorización de transporte da serie VT-N.
3º A prioridade temporal na presentación da solicitude; para este fin, considerarase como elemento temporal para considerar o do día da súa presentación.
7. Considerando o importe máximo obxecto das subvencións, a Dirección Xeral de Transportes publicará no seu taboleiro de anuncios, por 10 días, a relación definitiva de beneficiarios, con expresión da convocatoria, do programa e o crédito orzamentario ao que se imputen, da cantidade concedida a cada beneficiario e da finalidade da subvención.
Igual comunicación remitirase á sección de transporte público de viaxeiros en vehículos de menos de 9 prazas incluído o condutor, do Comité Galego de Transportes por Estrada.
Artigo 6º.-Compatibilidades.
Esta subvención será compatible coas que poida conceder calquera outra Administración pública ou organismo público ou privado, nacional ou internacional, sempre e cando, e en ningún caso, o importe das subvencións ou axudas concedidas, illada ou conxuntamente, poida ser tal que supere o custo da actividade subvencionada que debe desenvolver o beneficiario, segundo o disposto no artigo 78.9º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado por Lei 14/2004, do 29 de decembro, de medidas tributarias e de réxime administrativo.
Artigo 7º.- Xustificación e pagamento.
Unha vez notificada a resolución á que se refire o artigo 5º desta orde, os interesados que resulten beneficiarios das subvencións concedidas disporán dun prazo de dous meses para proceder á instalación do equipamento e presentar ante a Administración o correspondente certificado da empresa instaladora, documentos xustificativos de pagamento, e certificado expedido polo organismo responsable do Centro de Emerxencia 112 SOS-Galicia xustificativa da alta do sistema GPS; a dita documentación deberá ser achegada no referido prazo ante a Subdirección Xeral de Ordenación do Transporte, presentándoa no rexistro xeral desta Consellería de Política Territorial, Obras Públicas e Vivenda nos servizos centrais (com
plexo administrativo de San Caetano s/n, Santiago de Compostela) ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de omisión da antedita xustificación no prazo sinalado na alínea anterior, entenderase que o beneficiario renuncia á axuda concedida, e procederase de conformidade co establecido no artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Procederase ao pagamento das subvencións, tras a comprobación de que a documentación antedita se axusta ao contido desta orde, mediante transferencia bancaria ao número de conta expresado na certificación bancaria que se xunte, segundo o artigo 4º desta orde.
Artigo 8º.-Condicionantes.
1. Toda alteración das condicións tidas en conta para a concesión da subvención, e en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión. As persoas ou entidades beneficiarias están obrigadas a lle comunicar á Dirección Xeral de Transportes calquera circunstancia ou eventualidade que poida afectar substancialmente o destino ou correcta aplicación da axuda concedida.
2. Os beneficiarios das subvencións non poderán alterar de ningún xeito a finalidade delas, para o cal a Consellería de Política Territorial, Obras Públicas e Vivenda poderá realizar as inspeccións e comprobacións que considere necesarias co fin de asegurar o cumprimento das normas e requisitos fundamento da concesión. Por tanto, os equipamentos obxecto desta liña de subvención deberán estar instalados e operativos, durante toda a súa vida útil, en todo momento e, en todo caso, durante un prazo mínimo de dous anos, no vehículo adscrito á autorización administrativa de transporte VT-N, mesmo no suposto de substitución ulterior do material móbil no que inicialmente se instalasen.
3. Os solicitantes e beneficiarios das subvencións deberán permitir que a devandita dirección xeral realice as comprobacións e inspeccións que considere oportunas co fin de comprobar a veracidade dos datos e da documentación presentada, así como o lóxico seguimento e control das axudas concedidas; tamén facilitarán toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control das axudas.
4. Os beneficiarios das subvencións deberán facer constar en todo tipo de publicidade e información
ao respecto, a condición de subvencionada pola Dirección Xeral de Transportes da Consellería de Política Territorial, Obras Públicas e Vivenda, empregando para isto a normativa da imaxe corporativa da Xunta de Galicia.
Para tal fin, e concretamente, establécese a obriga dos beneficiarios de inserir e manter permanentemente, en lugar visible para o usuario, na totalidade dos vehículos, dotados cos presentes equipamentos, da súa dotación do referido sistema de seguridade e a colaboración para o efecto, das consellerías de Política Territorial, Obras Públicas e Vivenda e de Xustiza, Interior e Administración Local.
5. O incumprimento de calquera obriga mencionada nesta orde poderá ser causa determinante da revogación da subvención, así como do reintegro, se é o caso, das subvencións percibidas e dos xuros de demora correspondentes, todo isto de acordo e nos termos previstos polo artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado por Lei 14/2004, do 29 de decembro, de medidas tributarias e de réxime administrativo; de xeito concreto, terase en consideración o previsto no punto 9 do referido artigo 78 do Decreto lexislativo 1/1999.
Artigo 9º.-Réxime xurídico e de recursos.
1. A convocatoria desta axuda, as súas bases e todos cantos actos administrativos se deriven dela poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As resolucións expresas ou desestimacións presuntas recaídas en aplicación desta orde esgotan a vía administrativa e contra elas poderá interporse potestativamente recurso de reposición ante o órgano que as ditou, no prazo dun mes contado a partir do día seguinte ao da súa notificación se é expresa, ou de tres meses contados a partir do día seguinte a aquel en que se produza o acto presunto, segundo os casos, consonte co disposto polo artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común; ou ben poderá ser impugnada directamente ante a orde xurisdicional contencioso-administrativa, ante a Sala do Contencioso-Administrativo do Tribunal Superior de Xustiza de Galicia, no prazo de dous meses de ser resolución expresa ou no de seis contados a partir do día seguinte a aquel en que se produza o acto presunto, de acordo co previsto polos artigos 10, 14 e 46 da Lei 29/1998, do 13 de xullo, reguladora da
xurisdición contencioso-administrativa.
3. Igualmente, os beneficiarios das subvencións reguladas por esta orde quedan suxeitos ao réxime de infraccións e sancións previsto no artigo 79 do Decreto lexislativo 1/1999, do 7 de outubro, polo
que se aproba o texto refundido da Lei de réxime financeiro e orzamentario de Galicia, modificado por Lei 14/2004, do 29 de decembro, de medidas tributarias e de réxime administrativo, e ao previsto polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposición adicional
Cando o titular da autorización solicitante da subvención opte pola instalación dun sistema GPS que non estea validado e operativo polo Centro de Emerxencias 112 SOS-Galicia, a empresa instaladora del deberá presentar previamente para a súa validación un equipo no Centro de Emerxencias 112 SOS-Galicia.
Os equipos deben estar preparados para a súa integración dentro do sistema Taxgal (Sistema de Emerxencias de Taxis de Galicia, que consta dun número elevado de elementos: sistemas embarcados nos taxis, operador de telefonía, equipos receptores de alarmas, equipo integrador de alarmas e postos de atención e seguimento) no contorno da plataforma de operacións Séneca-Galicia do Centro de Emerxencias 112 SOS-Galicia, sendo imprescindible para a dita validación a realización dunha batería de probas desde o Centro de Emerxencias con presenza in situ do persoal da empresa instaladora e do persoal técnico do Centro de Emerxencias 112 SOS-Galicia.
Todos os custos que se deriven da dita integración e das probas necesarias serán por conta da empresa instaladora, sendo responsable o Centro de Emerxencias 112 SOS-Galicia unicamente da atención das alarmas que entren directamente nel, e o correcto tratamento destas.
De non se ter obtido e acreditado ante a Dirección Xeral de Transportes, a validación e integración do equipamento proposto no sistema do Centro de Emerxencias 112 SOS-Galicia no prazo máximo dun mes contado desde o vencemento do prazo de presentación de solicitudes, a Administración non admitirá a solicitude formulada, sen prexuízo da súa consideración para a seguinte orde de convocatoria que, se é o caso, se puidese ditar.
Disposicións derradeiras
Primeira.-Facúltase o director xeral de Transportes da Consellería de Política Territorial, Obras Públicas e Vivenda para que, no ámbito das súas competencias, dite os actos necesarios para a correcta aplicación e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de maio de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda